བོད་ཀྱི་སྲོལ་རྒྱུན་བརྡ་སྤྲོད་ལས་བདག་སྒྲར་གཞིགས་ན།ཐོག་མར་ཐོན་མིའི་རྩ་བར།གང་མིང་གི་ནི་མ་མཐའ་ན།པུ་ལིངྒ་ཡི་སྒྲ་མེད་པ།།དེ་ལ་པུ་ལིངྒ་སྦྱར་ན།།བདག་པོའི་སར་ནི་ཤེས་པར་བྱ།།ཞེས་གསུངས་ཡོད་ཅིང་།ཕྱིས་སུ་སི་ཏུ་པཎ་ཆེན་གྱིས་སུམ་རྟགས་འགྲེལ་པ་མུ་ཏིག་ཕྲེང་མཛེས་བརྩམས་ཏེ་བ་དང་ཅན་ལྡན་གསུམ་བདག་སྒྲར་མ་ངེས་པའི་བཞེད་པ་བསྟན།དེ་ནས་དངུལ་ཆུ་དྷརྨ་བྷ་དྲས་སི་ཏུའི་ཞལ་ལུང་ཞེས་པའི་སུམ་རྟགས་འགྲེལ་པ་བརྩམས་ནས།པ་བ་མ་པོ་བོ་མོ་བཅས་དྲུག་པོ་བདག་སྒྲར་ངེས་པའི་བཞེད་པ་གསུངས་པ་དང་།རྗེས་སུ་དངུལ་ཆུ་དྷརྨ་བྷ་དྲའི་ཐུགས་སྲས་དབྱངས་ཅན་གྲུབ་པའི་རྡོ་རྗེས་ཀྱང་པ་བ་མ་པོ་བོ་མོ་བཅས་དྲུག་པོ་བདག་སྒྲར་བཞེད་དེ་སུམ་ཅུ་པའི་སྙིང་པོ་ལེགས་བཤད་ལྗོན་པའི་དབང་པོ་མཛད་ནས་འདི་ལྟར་ཏེ།བདག་པོའི་སྒྲ་སྟེ་ག་ད་ན།།བ་མ་ས་དང་དྲག་མཐར་པ།།ང་འ་ར་ལ་མཐའ་མེད་ལ།།བདག་སྒྲ་ཡར་གྱུར་བ་དང་ནི།།ཆ་ལ་པ་ཉིད་སྦྱོར་བ་ལེགས།།མིང་མཐའི་པ་བའང་ཕལ་ཆེར་འདྲ།།མ་ནི་ངེས་མེད་སྐབས་དང་སྦྱར།།ཞེས་གསུངས་པ་སོགས་སྔོན་བྱོན་མཁས་དབང་རྣམས་ཀྱིས་བདག་སྒྲར་བཞེད་པ་མི་གཅིག་པ་དེའི་ཐོག་ནས་བོད་ཀྱི་སྲོལ་རྒྱུན་བརྡ་སྤྲོད་དེའང་འཇིག་རྟེན་ཆོས་ཐམས་ཅད་བཞིན།འགྱུར་བ་གོང་འཕེལ་རྒྱས་ཀྱི་རང་བཞིན་དང་ལྡན་ཡོད་པ་རྟོགས་ཐུབ།དེས་ན།ང་ཚོས་བརྡསྤྲོདེ་ལ་ཞིབ་འཇུག་བྱེད་སྐབས་སུམ་རྟགས་ཀྱི་རྩ་བ་རྨང་གཞིར་བཟུང་དགོས་ཀྱང་།རྟག་ལྟ་མཁྲེགས་འཛིན་དང་ཀླད་ཪྙིང་མཁྲེགས་བཟུང་དང་དེ་གཅིག་པུ་གཞིར་མི་བཟུང་བར།འཕེལ་རྒྱས་ཀྱི་ལྟ་བའི་ཐོག་ནས་བོད་ཀྱི་སྐད་ཡིག་དང་བརྡ་སྤྲོད་ལ་ཁྱོན་ཡོངས་ནས་ཞིབ་འཇུག་བྱ་དགོས་པ་ཤིན་ཏུ་འགངས་ཆེན་དུ་མཐོང་ངོ།།